**Ziņojums par 18.04.2023. teritorijas plānojuma izstrādes ietvaros rīkotās sabiedrības iesaistes sanāksmes laikā ar Garciema, Garupes un Mežgarciema iedzīvotājiem izteiktajiem galvenajiem jautājumiem un viedokļiem**

* **Mežgarciemam piešķirta B kategorijas atļauja piesārņojošo darbību veikšanai** ražotnēs – kā tas varēja notikt? Jo ir augsts gruntsūdens līmenis. Bija solītas 200 darba vietas, bet nekas nav noticis, kāpēc? Priekšlikums – mainīt no B kategorijas uz zemākas kategorijas atļauju.
* **Apgaismojuma trūkums** Garciemā, bet Mežgarciemā apgaismojums ir, lai arī tur ir maz iedzīvotāju. Tiek apgaismots tūrisma objekts Mežgarciemā, kas slavina Krieviju. Apgaismojums Garciemā tiek izslēgts pārāk agri, pirms pienāk pēdējais vilciens.
* **Nepieciešams uzlabot infrastruktūru**, ieviest apgaismojumu, atkritumu  tvertnes, šķirošanas vietas, tajā skaitā vairāk atkritumu tvertnes pludmalē. Nepieciešama  suņu ekskrementu urnu izvietošana.
* **Drošības trūkums** uz ceļiem, ātruma slāpētāju trūkums, ietvju neesamība; Garciema galvenās ielas sliktais stāvoklis. Kāpēc uz galvenās ielas tagad ir atļauts braukt 30 km/h, ja iepriekš bija apdzīvotas zonas zīme; vasarās daudz cilvēku, nav droši, jo viņi staigā pa visu ielu. Trūkst gājēju pārejas, īpaši pie stacijām un sabiedriskā transporta pieturām. Garupē ļoti grūti šķērsot P1 šoseju, jo vienā pusē ir dzelzceļa stacija, otrā pusē dzīvojamais masīvs.
* **Dzelzceļa staciju pieejamība** – nepieciešams nodrošināt dažādām sabiedrības grupām drošu un ērtu iespēju nokļūt līdz stacijai.
* **Jāsaglabā esošais zonējums, neļaut vairāk paplašināties ciemiem** uz dabas rēķina, te ir biotopi, putnu migrācijas vietas un tml. Jāapsver iespēja mainīt zonējumu no apbūves uz dabas teritorijām. Iebildumi par pļavu apbūvi – kāda ainava veidojas, kāda būs vides kvalitāte. Polderu pļavas ir svarīgas putnu migrācijai, grunts sliktā stāvoklī. Langas-2 teritorija tiek apbūvēta, bet vajadzētu būt dabas teritorijai.
* **Nepieciešama** ūdensvada un kanalizācijas sistēmas izbūve.
* **Veloceliņu izbūve** - maršrutu izvēle, jo daudzi neapmierināti, ka tas ies caur mežu vai gar sliedēm.
* **Pašvaldības komunikācija** ar sabiedrību ir vāja, drīzāk slikta. Paziņojumiem būtu jābūt arī e-pastā un pastkastītes, nevis tikai internetā. Iedzīvotāji netiek laicīgi informēti par plānotajiem pasākumiem un projektiem un nevar laicīgi izteikt savus iebildumus.
* **Nepieciešama Eimuru kanāla tīrīšana**, novirzīšana uz jūru.
* **Garciemā iet bojā koki** gan pie ceļiem, gan mežā.
* **Kāda būs turpmākā Karlsona parka attīstība**. Nav brīvā laika pavadīšanas vietas un inventāra (futbola vārti, volejbola tīkli), teritorijas pusaudžu atpūtai.
* **Nekvalitatīvi veikti ceļu remontdarbi**, jau pēc nedēļas uzliktie asfalta ielāpi atkal ir vaļā.
* **Pašvaldība soda par mašīnu neatļautu novietošanu pie privātmājām**, jo ir uzliktas zīmes, bet varbūt vietējiem var būt caurlaides?
* **Adrešu maiņa**, nav saņemti paziņojumi. Vai mājas numurzīmju maiņa būs obligāta (no zilām uz baltām)?